CELEX: 62008FJ0071
Servizz pubbliku
Uffiċjali
Rapport ta’ evalwazzjoni
Ammissibbiltà

1.
Uffiċjali – Rikorsi – Interess ġuridiku – Rikors għall-annullament ta’ rapport ta’ evalwazzjoni – Uffiċjal assenjat mill-ġdid
lil istituzzjoni oħra – Assenza ta’ teħid inkunsiderazzjoni tal-imsemmi rapport minn din l-istituzzjoni
(Regolamenti tal-Persunal, Artikolu 43)
2.
Uffiċjali – Evalwazzjoni – Rapport ta’ evalwazzjoni – Obbligu li l-uffiċjal ikkonċernat jiġi informat bid-dokument li jistabbilixxi
l-għanijiet assenjati lid-dipartiment tiegħu
(Regolamenti tal-Persunal, Artikolu 43)
1.
Indipendentement mill-utilità tiegħu fil-futur, ir-rapport ta’ evalwazzjoni ta’ uffiċjal jikkostitwixxi prova bil-miktub u
formali tal-kwalità tax-xogħol li dan ikun wettaq. Tali evalwazzjoni ma hijiex biss deskrittiva tal-ħidmiet imwettqa matul
il-perijodu kkonċernat, iżda tinvolvi wkoll evalwazzjoni tal-kwalitajiet li l‑persuna evalwata tkun uriet fl-eżerċizzju tal-attività
professjonali tagħha. Għalhekk, kull uffiċjal għandu dritt li x-xogħol tiegħu jiġi kkonfermat b’evalwazzjoni stabbilita b’mod
ġust u ekwu. Konsegwentement, skont id-dritt għal protezzjoni ġudizzjarja effettiva, uffiċjal għandu jkollu, fi kwalunkwe
każ, id-dritt li jikkontesta rapport ta’ evalwazzjoni dwaru minħabba l-kontenut tiegħu jew minħabba li dan ma jkunx ġie stabbilit
skont ir-regoli previsti mir-Regolamenti tal-Persunal.
Għalhekk, it-trasferiment ta’ uffiċjal minn istituzzjoni għal istituzzjoni oħra, l-assenza ta’ teħid inkunsiderazzjoni mit-tieni
istituzzjoni ta’ rapporti ta’ evalwazzjoni stabbiliti mill-ewwel waħda, u promozzjoni tal-uffiċjal fi ħdan it‑tieni waħda
ma humiex ta’ natura li jirrenduh mingħajr interess ġuridiku sabiex jaġixxi kontra rapport ta’ evalwazzjoni definittiv stabbilit
mill-ewwel waħda minn dawn l-istituzzjonijiet.
(ara l-punti 33 u 34)
Referenza:
Il-Qorti tal-Ġustizzja: 22 ta’ Diċembru 2008, Gordon vs Il-Kummissjoni, C‑198/07 P, Ġabra p. I‑10701, punti 44 u 45
2.
Mill-Artikoli 10 sa  12 tad-dispożizzjonijiet ġenerali ta’ implementazzjoni tal‑Artikolu 43 tar-Regolamenti tal-Persunal adottati
mill-Parlament jirriżulta li din l-istituzzjoni għandha tikkomunika, matul l-intervista tal-evalwazzjoni, lil kull wieħed
mill-uffiċjali jew membri tal-persunal tagħha dokument li jispeċifika l‑għanijiet assenjati, għas-sena li jmiss, lill-amministrazzjoni,
lid-diviżjoni jew lid‑dipartiment tiegħu. Dan id-dokument jikkostitwixxi element essenzjali għall‑evalwazzjoni tas-servizzi
mogħtija mill-uffiċjal jew mill-membru tal‑persunal fis-sena ta’ wara u għar-redazzjoni tar-rapport ta’ evalwazzjoni tiegħu.
Barra minn hekk, jekk l-uffiċjal jew il-membru tal-persunal jitlob dan matul l-intervista tal-evalwazzjoni, l-amministrazzjoni
għandha tistabbilixxi dokument li jipprovdi iktar dettalji speċifiċi dwar l-għanijiet stabbiliti għalih personalment.
Anki jekk dawn id-dispożizzjonijiet ma jirregolawx b’mod espliċitu s-sitwazzjoni tal-ewwel ħatra ta’ uffiċjal jew tat-trasferiment
ta’ uffiċjal matul is-sena minn istituzzjoni oħra għall-Parlament, dawn ma jistgħux jiġu interpretati fis-sens li l‑Parlament
ma huwiex obbligat jinforma lil dan l-uffiċjal bid-dokument li jistabbilixxi l-għanijiet assenjati lid-dipartiment tiegħu
li għalihom huwa għandu jikkontribwixxi. Fil-fatt, tali dokument, li jeżisti għal kull diviżjoni jew dipartiment indipendentement
mill-proċedura tar-redazzjoni tar-rapport ta’ evalwazzjoni ta’ kull uffiċjal jew membru tal-persunal, jikkostitwixxi element
ta’ riferiment għall-evalwazzjoni tas-servizzi mogħtija mill-uffiċjal jew mill-membru tal-persunal u għall-istabbiliment tar-rapport
ta’ evalwazzjoni. Kull interpretazzjoni oħra ta’ dawn id-dispożizzjonijiet tmur kontra l-prinċipju ta’ trattament ugwali,
inkwantu din ikollha l-effett li tittratta b’mod differenti lill‑uffiċjali jew lill-membri tal-persunal, fil-qasam tal-iffissar
tal-għanijiet, skont id-data tad-dħul tagħhom fil-Parlament, differenza fit-trattament li hija sproporzjonata fid-dawl tad-differenza
fis-sitwazzjoni li tirriżulta minn tali kriterju. Barra minn hekk, l-iffissar ta’ għanijiet huwa meħtieġ
a fortiori
fir‑rigward ta’ uffiċjal ġdid, mad-dħul tiegħu fid-diviżjoni jew fid-dipartiment fejn huwa għandu jintegra ruħu fl-iqsar żmien
possibbli.
(ara l-punti 51, 52, 54 u 55)